Document ID: 31999R0921

ΚΑΝΟΝΙΣΜΟΣ (ΕΚ) αριθ. 921/1999 ΤΗΣ ΕΠΙΤΡΟΠΗΣ
της 30ής Απριλίου 1999
για την πρόβλεψη ειδικών μέτρων για τη διανομή αποσυρόμενων από την αγορά οπωροκηπευτικών στους πρόσφυγες του Κοσσυφοπεδίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 857/1999(2), και ιδίως το άρθρο 30 παράγραφος 7,
Εκτιμώντας:
(1) ότι ο κανονισμός (ΕΚ) αριθ. 659/97 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 729/1999(4), προβλέπει τις λεπτομέρειες εφαρμογής του κανονισμού (ΕΚ) αριθ. 2200/96 όσον αφορά το καθεστώς των παρεμβάσεων στον τομέα των οπωροκηπευτικιών, και ιδίως την δωρεάν διανομή αποσυρόμενων από την αγορά προϊόντων στο πλαίσιο ανθρωπιστικής βοήθειας εκτός της Κοινότητας·
(2) ότι το άρθρο 14 παράγραφος 3 και το άρθρο 16 παράγραφος 2 του εν λόγω κανονισμού προβλέπουν, πριν από κάθε επιχείρηση δωρεάν διανομής εκτός Κοινότητας, την τήρηση ορισμένων όρων καθώς και τη λήψη απόφασης από την Επιτροπή·
(3) ότι είναι πρόδηλος ο επείγων χαρακτήρας της επισιτιστικής βοήθειας στους πληθυσμούς προσφύγων που είναι θύματα της κρίσης του Κοσσυφοπεδίου και στις οικογένειες που φιλοξενούν τους πρόσφυγες αυτούς·
(4) ότι για την διευκόλυνση της προσφοράς βοήθειας στους πληθυσμούς αυτούς, πρέπει, μέχρι νεωτέρας, να εφαρμοστούν παρεκκλίσεις από ορισμένες διατάξεις του άρθρου 14 παράγραφος 3 και του άρθρου 16 παράγραφος 2 του κανονισμού (ΕΚ) αριθ. 659/97·
(5) ότι πρέπει να προσδιοριστούν τα όρια των εδαφών αυτών, στα οποία εφαρμόζεται η παρέκκλιση·
(6) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι διατάξεις του άρθρου 14 παράγραφος 3 και του άρθρου 16 παράγραφος 2 του κανονισμού (ΕΚ) αριθ. 659/97 δεν εφαρμόζονται στις επιχειρήσεις δωρεάν διανομής στους πρόσφυγες του Κοσσυφοπεδίου και στις οικογένειες που τους φιλοξενούν, στα εδάφη της Ομοσπονδιακής Δημοκρατίας της Γιουγκοσλαβίας (Σερβία και Μαυροβούνιο), της Αλβανίας, της Πρώην Γιουγκοσλαβικής Δημοκρατίας της Μακεδονίας, της Βοσνίας-Ερζεγοβίνης, της Βουλγαρίας και της Ρουμανίας.
Για τις επιχειρήσεις αυτές, τα κράτη μέλη διαβιβάζουν στην Επιτροπή:
- την πρώτη εργάσιμη ημέρα κάθε μηνός, τις πληροφορίες που προβλέπονται στο παράρτημα VI του κανονισμού (ΕΚ) αριθ. 659/97 όσον αφορά τις περατωθείσες επιχειρήσεις,
- αντίγραφο της ανακοίνωσης προς την επιτροπή διάθεσης πλεονασμάτων του Οργανισμού Τροφίμων και Γεωργίας των Ηνωμένων Εθνών (FAO).
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 1999.

Labels: 17
5
3
6
18